CELEX: 32020D0369
Language: hu
Date: 2020-03-04 00:00:00
Title: A Bizottság (EU) 2020/369 határozata (2020. március 4.) a fogyasztói és kereskedői érdekeket uniós szinten képviselő szervezeteknek az (EU) 2017/2394 európai parlamenti és tanácsi rendelet értelmében külső riasztás kiadására irányuló hatáskörrel való felruházásáról (EGT-vonatkozású szöveg)

5.3.2020   
               
               
                  HU
               
               
                  Az Európai Unió Hivatalos Lapja
               
               
                  L 67/139
               
            
         A BIZOTTSÁG (EU) 2020/369 HATÁROZATA
         (2020. március 4.)
         a fogyasztói és kereskedői érdekeket uniós szinten képviselő szervezeteknek az (EU) 2017/2394 európai parlamenti és tanácsi rendelet értelmében külső riasztás kiadására irányuló hatáskörrel való felruházásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a fogyasztóvédelmi jogszabályok végrehajtásáért felelős nemzeti hatóságok közötti együttműködésről és a 2006/2004/EK rendelet hatályon kívül helyezéséről szóló, 2017. december 12-i (EU) 2017/2394 európai parlamenti és tanácsi rendeletre (1) és különösen annak 27. cikke (2) bekezdésére,
         mivel:
         
                     (1)
                  
                  
                     Az (EU) 2017/2394 rendelet rendelkezéseket állapít meg a fogyasztók érdekeinek védelmét szolgáló uniós jogszabályok végrehajtásáért felelős, illetékes tagállami hatóságként kijelölt hatóságok közötti együttműködésre vonatkozóan.
                  
               
                     (2)
                  
                  
                     Az (EU) 2017/2394 rendelet 27. cikkének (2) bekezdése értelmében a Bizottság a fogyasztói és adott esetben kereskedői érdekeket uniós szinten képviselő szervezeteket felruházza azzal a hatáskörrel, hogy a szóban forgó rendelet hatálya alá tartozó feltételezett jogsértésekre vonatkozóan „külső riasztást” adjanak ki.
                  
               
                     (3)
                  
                  
                     Az e határozat hatálya alá tartozó szervezetek uniós szinten működnek, és kifejezték érdeklődésüket a külső riasztási mechanizmusban való részvétel iránt. Ezek a szervezetek csatlakoztak az átláthatósági nyilvántartáshoz, és ezáltal az Európai Unió politikáinak kialakításában és végrehajtásában közreműködő szervezetek és önfoglalkoztató személyek számára létrehozott átláthatósági nyilvántartásról szóló, az Európai Parlament és a Bizottság közötti megállapodás (2) III. mellékletében foglalt magatartási kódexhez.
                  
               
                     (4)
                  
                  
                     Az (EU) 2017/2394 rendelet 2020. január 17-től alkalmazandó. E határozatot ezért az Európai Unió Hivatalos Lapjában való kihirdetését követő naptól kell alkalmazni annak érdekében, hogy az érintett szervezetek a lehető leghamarabb részt vehessenek a külső riasztási mechanizmusban.
                  
               
                     (5)
                  
                  
                     Az (EU) 2017/2394 rendelet 27. cikkének (2) bekezdésével összhangban konzultációra került sor a tagállamokkal az e határozat hatálya alá tartozó szervezetekről,
                  
               ELFOGADTA EZT A HATÁROZATOT:
         
            1. cikk
            Az (EU) 2017/2394 rendelet 27. cikkének (2) bekezdése értelmében a Bizottság külső riasztás kiadására irányuló hatáskörrel a következő szervezeteket ruházza fel:
            
                        a)
                     
                     
                        az Európai Fogyasztók Szervezete (BEUC), az átláthatósági nyilvántartásbeli azonosító szám: 9505781573-45;
                     
                  
                        b)
                     
                     
                        Családügyi Szervezetek Európai Szövetsége (COFACE), az átláthatósági nyilvántartásbeli azonosító szám: 93283396780-85;
                     
                  
                        c)
                     
                     
                        a Fogyasztói Szövetkezetek Európai Közössége (EURO COOP), az átláthatósági nyilvántartásbeli azonosító szám: 3819438251-87.
                     
                  
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2020. március 4-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 345., 2017.12.27., 1. o.
         
         
            (2)  HL L 277., 2014.9.19., 11. o.